als_Latn dik_Latn sag_Latn
Përfundon rindërtimi i kopshtit nr.40. Kryebashkiaku: “Fëmijëve të kryeqytetit po u ofrojmë standarde europianë”
Me një investim prej 19 milion lekësh, Bashkia e Tiranës ka përfunduar rindërtimin e kopshtit “Nënë Tereza”. Ky kopsht ka qenë tejet i amortizuar dhe me disa urdhra mbylljeje nga Instituti i Shëndetit Publik për shkak të amortizimit të tij. Bashkia e Tiranës ka rindërtuar këtë kopsht duke ofruar kushtet më optimale për afro 120 fëmijët që do ta frekuentojnë atë. Kopshti ka ambiente ndenje, fjetje, loje si dhe sistem ngrohje. Kryebashkiaku Lulzim Basha ka shprehur kënaqësinë për kushtet e reja që po iu ofrohen fëmijëve të kryeqytetit. “Grupi i parë i fëmijëve sapo është futur në kopshtin e rikonstruktuar nr. 40, një nga kopshtet më të mbaruar të kryeqytetit derisa ne vendosëm të ndërhyjmë me buxhetin e vitit 2013. Nga 25 fëmijë, sot kemi 120 fëmijë të regjistruar në këtë kopsht, dhe kushtet e ndërtimit dhe rindërtimit, siç i keni vënë re edhe vet janë sipas standardeve europiane. Kjo është puna që flet vet dhe efektet e së cilës ndihen drejtpërdrejt, tek jeta e qytetarëve të Tiranës dhe tek jeta e vogëlusheve të tyre, dhe që na bën krenar sepse përtej fjalëve, veprat flasin vetë”. Zoti Basha shprehu keqardhjen për bllokimin prej 7 muajsh nga kryeministri Rama të investimeve të tjera të parashikuara në buxhetin e vitit 2014, në kopshte, çerdhe e shkolla, sikundër dhe investime të tjera të mëdha, të cilat do të ndryshonin cilësinë e jetës së qytetarëve të Tiranës e më gjerë. “Një numër jo i vogël kopshtesh të kryeqytetit kanë qenë të buxhetuar për vitin 2014, por prokurimi i tyre sapo po nis, jo sepse Drejtoria e Prokurimit të Bashkisë së Tiranës e ka harruar dosjen diku, jo sepse ne harruam ta buxhetojmë, jo se nuk e konsultuam buxhetin me qytetarët, por sepse ish-kryebashkiaku, kryeministër, me verbërinë e tij e bllokoi buxhetin e qytetit të Tiranës. E bllokoi derisa ne arritëm ta zhbllokonim me një vendim gjykate. Këtu ka arritur niveli i luftës politike që Edi Rama i ka bërë, dhe vazhdon t’i bëjë Bashkisë së Tiranës. Ky nuk është vetëm kryeministri më armiqësor ndaj qytetit që ka drejtuar vet për 11 vite, ky është edhe kryeministri më gënjeshtar, më mashtrues. Pretendon se nuk e njeh realitetin, kur është vet arkitekti i këtij realiteti.
Edi Rama bllokoi me urdhër politik buxhetin e Bashkisë së Tiranës. Ky është një fakt botërisht i njohur, pa asnjë justifikim, derisa Gjykata Administrative në nivel Apeli e zhbllokoi atë. Edi Rama, bllokon edhe sot e kësaj dite financimin e bulevardit të ri të Tiranës, një vepër madhore nga e cila përfitojnë të gjithë qytetarët e Tiranës, për një arsye të vetme: “Sepse nuk i duron dot veprat e mëdha, i ka kompleks veprat e mëdha. Kur misioni i fondit që financon bulevardin e Tiranës erdhi këtu, mbetën të shtangur sepse nga 200 projekte, 100 prej të cilave në Afrikë, nuk kishin parë kurrë që një kryeministër të bllokonte pa asnjë arsye depozitimin e firmëtarëve, që është akti i fundit që lejon zhbllokimin e fondeve. Edi Rama, ka bllokuar me urdhër politik, terminalin multimodal të pasagjerëve, një projekt që është gati dhe për të cilin qeveria shqiptare dhe Bashkia e Tiranës nuk paguajnë asnjë kacidhe sepse është me koncesion sepse investohet nga Banka Europiane për Rindërtim dhe Zhvillim dhe për të cilën kanë interes kompani private.
Edi Rama, ka bllokuar hapat e mëtejshëm lidhje me tramvajin e Tiranës, projekti i tramit është gati me ndihmën e qeverisë franceze, pret një garanci sovrane, që iu kërkua Edi Ramës edhe kur ishte në vizitë zyrtare në Francë, e përtej fjalëve të bukura, e vetmja gjë që nuk ka bërë është të japë këtë garanci sovrane pa të cilën projekti nuk mund të zbatohet. Edi Rama ka urdhëruar ministrinë e Financave të bllokojë koncensionin për mbledhjen dhe përpunimin e mbetjeve urbane, edhe këtu qytetarët nuk paguajnë asnjë lek as qeveria shqiptare por përmes formulës të përgatitur nga Banka Botërore, bëhet e mundur mbledhja dhe trajtimi i plehrave me mjete moderne anembanë qytetit të Tiranës, çka do të thotë ambient më i pastër për qytetarët e Tiranës, pra leverdi për qytetarët e Tiranës, pra Edi Rama ka urdhëruar bllokimin edhe të këtij projekti të rëndësishëm. Ja kujtoj sot, dhe nuk do të lodhem t’ja kujtoj çdo ditë, sepse armiqësia që dëshmon nuk është ndaj Lulzim Bashës, nuk është ndaj kryetarit të Bashkisë, nuk është ndaj kryetarit të opozitës, nuk është ndaj Partisë Demokratike, sepse Tirana nuk është e Lulzim Bashës, nuk është e opozitës, nuk është vetëm e Partisë Demokratike, është e çdo qytetari por për të shprehur para qytetarëve të Tiranës dhe gjithë Shqipërisë indinjatën time të thellë, dhe për të ndërgjegjësuar këdo se kemi të bëjmë, me kryeministrin më bllokues, në emër të interesave politike, të interesave të qytetarëve të Tiranës, ne kemi të bëjmë me mashtruesin më të madh në historinë pluraliste të Shqipërisë” – deklaroi Basha.
als_Latn als_Latn als_Latn als_Latn